РЕГЛАМЕНТ (EС) № 1341/2014 НА СЪВЕТА
от 15 декември 2014 година
за изменение на Регламент (ЕС) № 1387/2013 за суспендиране на автономните мита по Общата митническа тарифа за определени селскостопански и промишлени продукти
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 31 от него,
като взе предвид предложението на Европейската комисия,
като има предвид, че:
(1)
В интерес на Съюза е да суспендира напълно автономните мита по Общата митническа тарифа за 135 продукта, които към момента не са изброени в приложение I към Регламент (ЕС) № 1387/2013 на Съвета (1). Поради това тези продукти следва да бъдат включени в посоченото приложение.
(2)
Съюзът вече няма интерес да поддържа суспендирането на автономните мита по Общата митническа тарифа за 52 от продуктите, които понастоящем са изброени в приложение I към Регламент (ЕС) № 1387/2013. Поради това тези продукти следва да бъдат заличени от посоченото приложение.
(3)
Необходимо е да бъдат направени промени в описанията на 29 суспендирания, включени в приложение I към Регламент (ЕС) № 1387/2013, за да се отчете техническото развитие на продуктите и икономическите тенденции на пазара или за да се въведат езикови адаптации. Освен това, вследствие на предстоящите промени в Комбинираната номенклатура, считано от 1 януари 2015 г., следва да бъдат изменени кодовете по ТАРИК за още 95 продукта. Така също за един продукт вече не е необходимо класиране в две или повече позиции. Суспендиранията, за които са необходими изменения, следва да се заличат от списъка на суспендирания в приложение I към Регламент (ЕС) № 1387/2013, а изменените суспендирания следва да бъдат включени наново в този списък.
(4)
Суспендиранията на мита следва да се преразглеждат редовно, като се предвиди възможност за заличаване по искане на заинтересована страна. Когато това е в интерес на Съюза, тарифното суспендиране се удължава и се определя нова дата за преразглеждане.
(5)
В интерес на Съюза е необходимо да се измени датата на задължително преразглеждане за 184 продукта, за да се позволи безмитният им внос след тази дата. Въпросните продукти бяха преразгледани и им бяха определени нови дати за следващото им задължително преразглеждане. Поради това те следва да бъдат заличени от списъка на суспендиранията в приложение I към Регламент (ЕС) № 1387/2013, а изменените суспендирания следва да бъдат включени наново в този списък.
(6)
В интерес на Съюза е необходимо да се съкрати периодът на задължително преразглеждане за четири от продуктите. Поради това суспендиранията, които се отнасят за тези продукти, следва да се заличат от списъка на суспендиранията в приложение I към Регламент (ЕС) № 1387/2013, а изменените суспендирания следва да бъдат включени наново в този списък. За да се гарантира по адекватен начин непрекъснатото прилагане на суспендирането (без прекъсване), суспендирането относно продукти с кодове по ТАРИК ex 8501320050 и ex 8501330055 следва да се прилага, считано от 1 януари 2014 г.
(7)
За по-голяма яснота изменените вписвания следва да бъдат отбелязани със звездичка.
(8)
Приложение II към Регламент (ЕС) № 1387/2013 следва да се допълни с допълнителни единици за някои от новите продукти, за които се разрешават суспендирания, за да се позволи адекватен статистически контрол. От съображения за последователност допълнителните единици, определени за продуктите, които се заличават от приложение I към Регламент (ЕС) № 1387/2013, следва да бъдат заличени и от приложение II към посочения регламент.
(9)
Регламент (ЕС) № 1387/2013 следва да бъде съответно изменен.
(10)
Тъй като измененията съгласно настоящия регламент следва да пораждат действие, считано от 1 януари 2015 г., настоящият регламент следва да се прилага от същата дата и да влезе в сила в деня на неговото публикуване в Официален вестник на Европейския съюз,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕС) № 1387/2013 се изменя, както следва:
1)
Таблицата в приложение I се изменя, както следва:
a)
между заглавието и таблицата се вмъква следната забележка:
„(*)
Суспендиране, свързано с продукт в настоящото приложение, спрямо което кодът по КН или по ТАРИК или описанието на продукта, или датата на задължителното преразглеждане са били изменени с Регламент (ЕС) № 722/2014 на Съвета от 24 юни 2014 г. за изменение на Регламент (ЕС) № 1387/2013 за суспендиране на автономните мита по Общата митническа тарифа за определени селскостопански и промишлени продукти (ОВ L 192, 1.7.2014 г., стр. 9) или с Регламент (ЕС) № 1341/2014 на Съвета от 15 декември 2014 г. за изменение на Регламент (ЕС) № 1387/2013 за суспендиране на автономните мита по Общата митническа тарифа за определени селскостопански и промишлени продукти (ОВ L 363, 18.12.2014 г., стр. 10)“
;
б)
между заглавието и таблицата се заличава следната забележка:
„(*)
Суспендиране, свързано с продукт в настоящото приложение, спрямо което кодът по КН или по ТАРИК или описанието на продукта, или датата на задължителното преразглеждане са били изменени с Регламент (ЕС) № 722/2014 на Съвета от 24 юни 2014 г. за изменение на Регламент (ЕС) № 1387/2013 за суспендиране на автономните мита по Общата митническа тарифа за определени селскостопански и промишлени продукти (ОВ L 192, 1.7.2014 г., стр. 9).“
;
в)
редовете за продуктите, изброени в приложение I към настоящия регламент, се вмъкват в последователността на кодовете по КН, посочени в първата колона на таблицата, съдържаща се в приложение I към Регламент (ЕС) № 1387/2013;
г)
заличават се редовете за продуктите, чиито кодове по КН и по ТАРИК са посочени в приложение II към настоящия регламент.
2)
Приложение II се изменя, както следва:
a)
добавят се редовете за допълнителните единици, чиито кодове по КН и по ТАРИК са посочени в приложение III към настоящия регламент;
б)
заличават се редовете за допълнителните единици, чиито кодове по КН и по ТАРИК са посочени в приложение IV към настоящия регламент;
Член 2
Настоящият регламент влиза в сила в деня на публикуването му в Официален вестник на Европейския съюз.
Прилага се от 1 януари 2015 г.
Въпреки това за продукти с кодове по ТАРИК ex 8501320050 и ex 8501330055 той се прилага от 1 януари 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 15 декември 2014 година.